คลังเร่งเบิกจ่ายงบกระตุ้นเศรษฐกิจตำบลละ 5 ล้าน
กรมบัญชีกลางเดินหน้ามาตรการส่งเสริมความเป็นอยู่ระดับตำบล ตำบลละ 5 ล้านบาท ก่อหนี้ผูกพันได้ทันภายใน 31 มี.ค. 2559
7 เม.ย. 2559

กรมบัญชีกลางเดินหน้ามาตรการส่งเสริมความเป็นอยู่ระดับตำบล ตำบลละ 5 ล้านบาท ก่อหนี้ผูกพันได้ทันภายใน 31 มี.ค. 2559 
นายมนัส แจ่มเวหา อธิบดีกรมบัญชีกลาง เปิดเผยความคืบหน้ามาตรการส่งเสริมความเป็นอยู่ระดับตำบล ตำบลละ 5 ล้านบาท ว่า คณะรัฐมนตรี (ครม.) มีมติเห็นชอบให้ขยายระยะเวลาการดำเนินการมาตรการส่งเสริมความเป็นอยู่ระดับตำบล (ตำบลละ 5 ล้านบาท) ภายในวันที่ 31 มี.ค. 2559 ซึ่งกรมบัญชีกลางได้กำชับให้สำนักงานคลังเขต 1-9 และสำนักงานคลังจังหวัดทั่วประเทศ เร่งสำนักงานจังหวัดจัดทำการเบิกจ่ายให้เสร็จทันตามกำหนด
ทั้งนี้ จากการสอบถามเจ้าหน้าที่สำนักงานคลังเขตและสำนักงานคลังจังหวัด พบว่า เมื่อวันที่ 31 มี.ค.ที่ผ่านมา เจ้าหน้าที่ทุกคนได้เร่งทำการจัดซื้อจัดจ้างโครงการลงทุนกันทุกจังหวัด เพื่อให้เป็นไปตามนโยบายของรัฐบาล ส่วนจังหวัดที่มีการเบิกจ่ายได้มากที่สุด 3 ลำดับแรก คือ 1.จังหวัดนราธิวาส เบิกได้ 382 ล้านบาท หรือคิดเป็น 99.26%  2.จังหวัดสกลนคร เบิกได้ 604 ล้านบาท หรือคิดเป็น 96.77% และ 3.จังหวัดเชียงราย เบิกได้ 590 ล้านบาท หรือคิดเป็น 95.25%
สำหรับโครงการมาตรการส่งเสริมความเป็นอยู่ระดับตำบลละ 5 ล้านบาท วงเงินรวม 3.64 หมื่นล้านบาท จากข้อมูล ณ วันที่ 31 มี.ค. ได้รับอนุมัติจัดสรรงบประมาณแล้ว 1.21 แสนโครงการ ก่อหนี้ผูกพันแล้ว 3.46 หมื่นล้านบาท หรือคิดเป็น 94.89% เบิกจ่ายได้แล้ว 2.03 หมื่นล้านบาท หรือคิดเป็น 55.85%
"การดำเนินงานตามแผนนโยบายเรื่องนี้ บุคลากรของกรมบัญชีกลางใช้กลยุทธ์หลากหลายวิธี ทั้งการประสานงานในระดับอำเภอและจังหวัดต่าง ๆ มีการประชุมติดตามงาน เพื่อรับฟังปัญหา อุปสรรค และร่วมกันแก้ไขปัญหาให้ผ่านลุล่วงด้วยดี โดยทุกคนเร่งทำงานกันทุกวันแม้แต่วันเสาร์และวันอาทิตย์ สามารถปฏิบัติงานได้ตามที่ตั้งเป้าหมายไว้ทุกจังหวัด หลังจากนี้จะมีเม็ดเงิน เพื่อลงไปกระตุ้นเศรษฐกิจได้อีกทางหนึ่ง"นายมนัส กล่าว